Redakteursbrief: “Vals nuus” en ons belofte aan jouSusan Lombaard, uitvoerende hoof en redakteur van Maroela Media Foto: Noeleen Foster Januarie voel net so dol en chaoties soos November verlede jaar, sê ŉ kollega nou die dag vir my. ŉ Paar dae later sit hy weer in my kantoor, ŉ bietjie moedeloos. “Ek wens dit was weer so rustig soos November,” sê hy. Kyk, die land sit nie stil wat nuus en vermaak betref in 2017 nie. Ook nie die wêreld nie. Daar is meer as genoeg om oor te skryf. As ons ons joernalistieke kapasiteit sou kon verdubbel, sou ons steeds die hele span voltyds – en daarmee sluit ek na-ure en naweke in – kon besig hou. Om te kies wat is nuuswaardig en hoe breedvoerig ons oor goed moet berig, raak al moeiliker. Om met integriteit hierdie keuses te maak, is selfs moeiliker. “Die media” is deesdae self al te dikwels in die nuus, oor hul nuus. Wat is vals, en wat nie? Hoe onderskei jy tussen satiriese webwerwe, vals nuus, verskuilde agendas en joernaliste se persoonlike of subjektiewe menings? En kan ŉ mens regtig subjektief wees? Skryf jy wat jy wil skryf; wat jy dink jou lesers moet weet; of wat jy weet jy moet skryf, al dink nie jy of jou lesers so nie? Ons lag wel ŉ bietjie (met ŉ histeriese ondertoon) en skink nog ŉ beker koffie wanneer ons deur ander mediabronne beskuldig word van allerlei verskuilde agendas en betrokkenheid by samesweringsteorieë. Vir sulke duistere aktiwiteite is ons bloot te besig, dankie. Gepraat van besig: Dis vyf en ‘n raps jaar later, en hier by Maroela Media noem ons ons self deesdae enigiets van ‘n nuuswebwerf tot ‘n digitale kuierplek tot ‘n internetnuustydskrif. Laat in 2016 het ons groei ŉ stewige hupstoot gekry wat ons in die eerste plek van alle Afrikaanse nuuswebwerwe geposisioneer het. (As jy wonder: Ons en ander webwerwe word gemeet deur Effective Measure, ŉ maatskappy wat marknavorsing doen en webwerwe se syfers reguleer en oudit, sodat almal oor dieselfde onafhanklike kam geskeer word.) Volgens Effective Measure het Maroela Media in Januarie vanjaar 1 351 755 unieke besoekers gehad (unieke besoekers verwys daarna dat ons elke leser net een keer tel, ongeag hoeveel keer en van hoeveel toestelle af hy Maroela Media besoek; dis dus 1.3 miljoen individue wat kom saamkuier het). Die aantal besoeke wat hierdie lesers verteenwoordig, is 4.9 miljoen; dié mense het almal saam 11.8 miljoen stories op Maroela gelees – net in Januarie. Dis baie. Een van die vrae wat die meeste gevra word, is hoe Maroela Media finansieel oorleef as ons nie lesers ŉ intekenfooi vra nie. Dis ŉ goeie vraag. Ons verkoop advertensiespasie, maar dis nie naastenby genoeg om die reuse masjien se wiele aan die rol te hou nie. Ons het ook ŉ klompie ander besigheidsinisiatiewe aan die gang wat help om die joernaliste se koffie-begroting te laat klop, en ondersoek deurlopend nuwe moontlikhede. Ons het lank al tot die besef gekom dat ons nooit sal kan dink ons gaan uit media genoeg van ŉ inkomste genereer om Maroela as mediahuis winsgewend te bedryf nie; net soos McDonalds nie sy grootste inkomste uit die verkoop van hamburgers maak nie. Dit daar gelaat (wees gerus – jou gratis nuus is veilig). Wat belangriker is, is om te vra: Hoekom hou ons hierdie Maroela-monster aan die gang? Want met ŉ lesersgroei van 30% oor die afgelope jaar en 9 000% oor vyf jaar weet ons ons het iets beet. Afrikaanse mense soek wat ons bied: Eerlike nuus; stories met ŉ hart; ŉ gemeenskap waarvan hulle kan deel voel en waar hulle kan lees oor die goed wat vir hulle saak maak. Met byna elke storie wat ons publiseer, is ons in staat om ŉ opvolgstorie te publiseer bloot uit ekstra inligting wat ons van ons lesers in reaksie op die oorspronklike storie ontvang. Maroela het werklik ŉ gemeenskapsmedium geword. Dis jóú nuusplatform, waar ons skryf oor die goed wat met jou gebeur, en waar ons luister as jy nie van ons spotprent hou nie of as jy kla oor iemand anders lelik praat. Ons en jy is saam in hierdie ding, anders sou ons lankal ophou groei het. So solank jy Maroela lees, en jou vrinne van ons vertel, en nou en dan in ons virtuele sitkamer kom saamkuier en saam huil en kwaad word en weer goed word, en ons vir mekaar askies kan sê en mekaar kan vergewe omdat ons weet ons het mekaar nodig, sal ons daar wees. Elke oggend, middag, en aand, gratis, met jou nuutste nuus en ŉ klomp ander lekkertes daarmee saam. Ons sal planne maak om te sorg dat dit gebeur – dis ons belofte aan jou. Mag jy ŉ wonderlike 2017 beleef, en mag jy saam met ons groei. Groetnis Susan Lombaard Redakteur: Maroela Media